Document ID: 32009R0217

REGULAMENTUL (CE) NR. 217/2009 AL PARLAMENTULUI EUROPEAN ŞI AL CONSILIULUI
din 11 martie 2009
privind furnizarea de statistici referitoare la capturile de peşte şi la activitatea piscicolă de către statele membre care pescuiesc în Atlanticul de Nord-Vest (reformare)
(Text cu relevanţă pentru SEE)
PARLAMENTUL EUROPEAN ŞI CONSILIUL UNIUNII EUROPENE,
având în vedere Tratatul de instituire a Comunităţii Europene, în special articolul 285 alineatul (1),
având în vedere propunerea Comisiei,
hotărând în conformitate cu procedura prevăzută la articolul 251 din tratat (1),
întrucât:
(1)
Regulamentul (CEE) nr. 2018/93 al Consiliului din 30 iunie 1993 privind furnizarea de statistici referitoare la capturile de peşte şi la activitatea piscicolă de către statele membre care pescuiesc în Atlanticul de Nord-Vest (2) a fost modificat în mod semnificativ şi în repetate rânduri (3). Din motive de claritate, ar trebui, cu ocazia realizării de noi modificări la respectivul regulament, să se procedeze la reformarea acestuia.
(2)
Convenţia privind cooperarea multilaterală viitoare în domeniul pescuitului în Atlanticul de Nord-Vest, aprobată prin Regulamentul (CEE) nr. 3179/78 (4) al Consiliului, care instituie Organizaţia Pescuitului în Atlanticul de Nord-Vest (NAFO), solicită Comunităţii să furnizeze Consiliului ştiinţific al NAFO toate informaţiile statistice şi ştiinţifice disponibile solicitate de Consiliul ştiinţific în realizarea activităţii sale.
(3)
Consiliul ştiinţific al NAFO a indicat că, pentru realizarea activităţii de evaluare a situaţiei stocurilor de peşte din Atlanticul de Nord-Vest, statisticile periodice privind capturile de peşte prins şi activitatea piscicolă sunt esenţiale.
(4)
Mai multe state membre au solicitat să comunice datele sub o formă sau pe un suport diferit de cele definite în anexa V (echivalentul chestionarelor Statlant).
(5)
Măsurile necesare pentru executarea prezentului regulament ar trebui să se adopte în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei (5).
(6)
Comisia ar trebui, în special, să fie împuternicită să adapteze listele cu speciile şi zonele piscicole statistice, descrierile acelor zone, precum şi măsurile, codurile si definiţiile aplicate activităţii piscicole, echipamentele de pescuit, dimensiunile vaselor şi metodele de pescuit. Deoarece măsurile respective au un domeniu general de aplicare şi sunt destinate să modifice elementele neesenţiale ale prezentului regulament, acestea trebuie să se adopte în conformitate cu procedura de reglementare cu control prevăzută la articolul 5a din Decizia 1999/468/CE,
ADOPTĂ PREZENTUL REGULAMENT:
Articolul 1
Fiecare stat membru transmite Comisiei date referitoare la capturile de peşte ale navelor înmatriculate în respectivul stat sau aflate sub pavilionul acestuia şi care pescuiesc în Atlanticul de Nord-Vest, luând în considerare în mod corespunzător Regulamentul (Euratom, CEE) nr. 1588/90 al Consiliului din 11 iunie 1990 privind transmiterea de date statistice confidenţiale Biroului Statistic al Comunităţilor Europene (6).
Datele referitoare la capturile nominale includ toate produsele pescăreşti debarcate sau transbordate pe mare în orice formă, dar exclud cantităţile care, ulterior capturării, sunt aruncate înapoi în mare, consumate la bord sau folosite ca momeală. Producţia acvaculturii se exclude. Datele se înregistrează în echivalent de greutate în viu a cantităţilor debarcate sau transbordate, rotunjite la tona cea mai apropiată.
Articolul 2
(1) Datele care trebuie furnizate sunt de două tipuri:
(a)
capturile nominale anuale, exprimate în tone echivalent de greutate în viu debarcate pentru fiecare dintre speciile enumerate în anexa I, efectuate în fiecare dintre zonele statistice de pescuit ale Atlanticului de Nord-Vest prezentate în anexa II şi definite în anexa III;
(b)
capturile specificate la litera (a) şi activitatea piscicolă corespunzătoare, subîmpărţite după luna calendaristică a capturii, echipamentul de pescuit, dimensiunea vasului şi principalele specii căutate.
(2) Datele menţionate la alineatul (1) litera (a) sunt furnizate până la data de 31 mai a anului următor anului de referinţă şi pot fi date preliminare. Datele menţionate la alineatul (1) litera (b) sunt furnizate până la data de 31 august a anului următor anului de referinţă si trebuie să fie date definitive.
Datele menţionate la alineatul (1) litera (a) şi furnizate ca date preliminare ar trebui să fie identificate în mod clar.
Nu se solicită furnizarea de date referitoare la combinaţiile de specii/zone de pescuit pentru care nu s-au înregistrat capturi în perioada de referinţă.
Dacă un stat membru nu a pescuit în Atlanticul de Nord-Vest în anul calendaristic precedent, acesta trebuie să informeze Comisia în legătură cu aceasta până la data de 31 mai a anului următor.
(3) Definiţiile şi codurile care trebuie să fie utilizate pentru prezentarea informaţiilor referitoare la activitatea piscicolă, echipamentul şi metoda de pescuit şi dimensiunea vasului sunt indicate în anexa IV.
(4) Comisia poate modifica listele cu speciile şi zonele statistice de pescuit, descrierea acelor zone, precum şi măsurile, codurile şi definiţiile aplicate activităţii piscicole, echipamentele de pescuit, dimensiunile vaselor şi metodele de pescuit.
Măsurile respective, destinate să modifice elementele neesenţiale ale prezentului regulament, trebuie să fie adoptate în conformitate cu procedura de reglementare şi control menţionată la articolul 6 alineatul (2).
Articolul 3
Sub rezerva unor dispoziţii contrare adoptate în cadrul politicii comune de pescuit, orice stat membru este autorizat să folosească tehnici de prelevare de probe pentru a obţine date despre capturile acelor părţi ale flotei de pescuit pentru care obţinerea de date complete ar necesita o aplicare excesivă a procedurilor administrative. Detaliile referitoare la procedurile de prelevare de probe, împreună cu detaliile despre proporţia datelor totale obţinute cu ajutorul acestor tehnici, trebuie să fie incluse de către statul membru respectiv în raportul prezentat conform articolului 7 alineatul (1).
Articolul 4
Statele membre îşi îndeplinesc obligaţiile către Comisie în temeiul articolelor 1 şi 2 prin furnizarea datelor în formatul prezentat în anexa V.
Statele membre pot transmite datele în formatul precizat în anexa VI.
Cu acordul prealabil al Comisiei, statele membre pot prezenta datele şi într-un alt format sau pe un suport diferit.
Articolul 5
În termen de 24 ore de la primirea rapoartelor, dacă este posibil, Comisia transmite informaţiile respective Secretarului executiv al NAFO.
Articolul 6
(1) Comisia este asistată de Comitetul permanent pentru statistici agricole, instituit prin Decizia 72/279/CEE a Consiliului (7), denumit în continuare „Comitetul”.
(2) Atunci când se face trimitere la prezentul alineat, se aplică articolul 5a alineatele (1)-(4) şi articolul 7 din Decizia 1999/468/CE, având în vedere dispoziţiile articolului 8 din respectiva decizie.
Articolul 7
(1) Până la 28 iulie 1994, statele membre prezintă Comisiei un raport detaliat, privind metodele prin care se obţin datele despre capturile de peşte şi activitatea piscicolă cu precizarea gradului de reprezentativitate şi de fiabilitate a datelor respective. În colaborare cu statele membre, Comisia elaborează o sinteză a acestor rapoarte.
(2) Statele membre informează Comisia cu privire la modificarea informaţiilor furnizate în conformitate cu alineatul (1), în termen de trei luni de la introducerea acestora.
(3) Rapoartele metodologice, disponibilitatea datelor şi fiabilitatea datelor menţionate la alineatul (1) şi alte chestiuni pertinente, legate de aplicarea prezentului regulament, sunt examinate o dată pe an, în cadrul Grupului de lucru competent al Comitetului.
Articolul 8
(1) Regulamentul (CEE) nr. 2018/93 se abrogă.
(2) Trimiterile la regulamentul abrogat se interpretează ca trimiteri la prezentul regulament şi se citesc în conformitate cu tabelul de corespondenţă din anexa VII.
Articolul 9
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Strasbourg, 11 martie 2009.

Labels: 18
15
6
20